b'\n_START_ARTICLE_\nEsgl\xc3\xa9sia de Sant Joan Baptista (Sant Adri\xc3\xa0 de Bes\xc3\xb2s)\n_START_SECTION_\nDescripci\xc3\xb3\n_START_PARAGRAPH_\nL\'esgl\xc3\xa9sia \xc3\xa9s de planta basilical amb tres naus. A l\'interior trobem a una banda el baptisteri i a l\'altre les escales per accedir al cor i la torre del campanar. Al fons hi ha el presbiteri de forma poligonal i a l\'esquerra la capella del Sant\xc3\xadssim. L\'estructura de parets i pilars \xc3\xa9s de ma\xc3\xb3. Les cobertes inclinades s\xc3\xb3n de teula \xc3\xa0rab. Les motllures i elements decoratius s\xc3\xb3n de pedra artificial. L\'esgl\xc3\xa9sia va quedar inacabada: els tancaments exteriors estan sense revestir i el p\xc3\xb2rtic d\'estil neobarroc no es va arribar a fer. El coronament, constitu\xc3\xaft per un joc de corbes t\xc3\xadpic de l\'arquitectura barroca, tamb\xc3\xa9 va quedar inacabat. La fa\xc3\xa7ana lateral es compon per un primer cos longitudinal, continu i cec, i un segon cos enretirat que t\xc3\xa9 finestres amb vitralls.\n_START_SECTION_\nHist\xc3\xb2ria\n_START_PARAGRAPH_\nEl barri de Sant Joan es va comen\xc3\xa7ar a construir a inicis del segle XX, al mateix temps que es va posar en marxa la f\xc3\xa0brica Baurier. En un inici s\'anomen\xc3\xa0 urbanitzaci\xc3\xb3 Font i Vinyals, nom del propietari d\'aquelles terres. R\xc3\xa0pidament s\'hi van instal\xc2\xb7lar m\xc3\xa9s ind\xc3\xbastries: la "Borra", la "Celo"... Els fidels del barri de Sant Joan eren acollits per la parr\xc3\xb2quia de Sant Adri\xc3\xa0. Posteriorment es va construir l\'esgl\xc3\xa9sia de Sant Joan Baptista, entre 1940-50, sobre terres cedides per la fam\xc3\xadlia Baurier.'